Ut mot politiet i brøytebilsaken: – Politiet var for kjappe
Selv statsadvokaten mener straffen mot mannen som angrep en brøytebilsjåfør er for lav. Advokat Jon Christian Elden kaller det hele en «polititabbe».  11. februar ble en brøytebilsjåfør angrepet på jobb i Asker. Mannen som gikk løs på brøytebilsjåføren fikk et forelegg på 10.000 kroner – en straff Maskinentreprenørenes Forbund (MEF) og Elden mener er altfor lav.  – Å avgjøre en uprovosert voldshandling med slag med knyttet hånd i hodet med en bot, er godt utenfor rettspraksis. Her slapp gjerningsmannen fengsel fordi politiet var for kjappe.  Det skriver advokat Jon Christian Elden i en SMS til VG.  I starten av mars hyret MEF inn Elden som på vegne av sjåføren klaget på forelegget.  Klagen ble avvist, fordi statsadvokaten ikke har myndighet til å oppheve forelegget.  Men: Statsadvokaten sier seg enig i at reaksjonen fra politiet var «noe mild». «Det skal etter rettspraksis lite til for at det reageres med ubetinget fengsel i saker som gjelder kroppskrenkelser», heter det i brevet fra statsadvokaten som VG har sett.  «Statsadvokaten er enig med klager i at det er skjerpende at forholdet er begått mot en brøytebilsjåfør som
var på jobb, selv om forholdet ikke faller inn under straffeloven». – Det er en riktig vurdering fra statsadvokaten, skriver Elden. Han utdyper:  – Når politiet først hadde gitt en for mild reaksjon, og siktede skyndte seg å vedta boten, er løpet kjørt og polititabben blir stående. Krever erstatning Elden og MEF mener gjerningsmannen må betale erstatning, og har tatt ut forliksklage.  Der vil de be om 30.000 kroner som en symbolsk oppreisingssum, opplyser Elden.  – For fremtidige saker av samme karakter, kan gjerningsmannen ikke regne med å slippe fengsel. For min klient er det en trøst å vite at saken hans bidrar til å beskytte hans kolleger fremover.  – Viktig for oss Angrepet skjedde samtidig som sjåføren brøytet veien i et boligområde i Røyken i Akser. Personen som angrep skal ha kommet inn i førerhuset og kjeftet på sjåføren, før sjåføren skal ha blitt slått flere ganger. Sjåføren hevdet overfor VG den gang at konflikten skyldtes snø som kom inn i hagen til angriperen. Administrerende direktør i MEF Julie Brodtkorb sier uttalelsen fra statsadvokaten er prinsipielt viktig, selv om straffen ikke ble omgjort.  – Han mener ubetinget fengsel er den normale typen reaksjon på slik oppførsel, og at det forsterkes av at det er utført mot en brøytebilsjåfør. Det er viktig for oss, sier hun til VG.  – For å klare å holde vinternorge åpent, må sjåførene våre være trygge på at folk setter pris på det de gjør.
En mann fikk bot på 10.000 kroner, etter at han angrep en brøytebilsjåfør på jobb 11. februar Maskinentreprenørenes Forbund (MEF) mener straffen er altfor lav, og hyret inn advokat Jon Christian Elden som påklaget vedtaket.  Statsadvokaten kan ikke oppheve forelegget, men var enig i at straffen var lav.  Advokat Jon Christian Elden mener politiet gjorde en tabbe da de bare ga bot på 10.000. 